钦定古今图书集成/明伦汇编/氏族典/第382卷 > 李雄
## 钦定古今图书集成/明伦汇编/氏族典/第382卷 > 李雄

按《晋书李雄载记》，“雄字仲儁，特第三子也。特承制以
雄为前将军，流死，自称大都督、大将军、益州牧，都于郫城。罗尚遣将攻雄，雄击走之。李骧攻尚，尚留罗特
固守，尚委城夜遁，特开门纳雄，遂克成都。诸将请雄
即尊位，以永兴元年僭称成都王，赦其境内，建元建
兴。旋僭即帝位，改年曰太武。追尊父特曰景帝。遣将
张宝袭梓潼，陷之。”罗尚卒，巴郡乱，李骧攻涪，又陷之。
雄大悦，改元曰玉衡。是时南得汉嘉、涪陵，远人继至。
雄于是下宽大之令，降附者皆假复除，虚己爱人，授
用皆得其才，益州遂定。立荡子班为太子，宁州刺史
尹奉降，遂有南中之地。咸和八年，雄生疡于头，六日
死。在位三十年，伪谥武帝。雄性宽厚，简刑约法，夷夏
安之。时海内大乱，而蜀独无事，故归之者相寻。雄乃
兴学校，置史官，听览之暇，手不释卷，事少役稀，百姓
富实。